לואי ויליאם טומלינסון (באנגלית: Louis William Tomlinson; נולד ב-24 בדצמבר 1991) הוא זמר, כותב שירים, ושופט ריאליטי אנגלי. ידוע בתור חבר בלהקת הבנים "וואן דיירקשן". הוא החל את הקריירה שלו כשחקן וכיכב בסרט הטלוויזיה "If I Had You" של ITV ובסדרה "Waterloo Road" של BBC. ב-2010 הפך לחבר בלהקת וואן דיירקשן לאחר שהודח מריאליטי השירה "אקס פקטור בריטניה" בתור מבצע סולו. הלהקה הוציאה חמישה אלבומים מצליחים, יצאה לארבעה סיבובי הופעות עולמיים, וזכתה במספר פרסים. טומלינסון הוא מכותבי השירים העיקריים של הלהקה.
בדצמבר 2016, טומלינסון הוציא את הסינגל הראשון שלו בתור זמר סולו, "Just Hold On", הסינגל הגיע למקום השני במצעד הסינגלים הבריטי. ב-2017, הוא הוציא את הסינגל "Back to You" עם הזמרת האמריקאית ביבי רקסה ואת הסינגל "Miss You"; הסינגלים יהיו כלולים באלבום הסטודיו הראשון שלו. ב-31 בינואר 2020 הוציא את אלבומו הראשון "walls"
ב-2013 הוחתם טומלינסון בתור שחקן כדורגל בקבוצה דונקסטר רוברס של הפוטבול ליג צ'מפיונשיפ על בסיס ללא חוזה. ב-2015 הוא הקים חברת הקלטות משלו, "טריפל סטרינגס", חברה-בת של חברת ההקלטות של וואן דיירקשן, "סייקו רקורדס". ביולי 2020 הודיע טומלינסון על הפסקת ההתקשרות עם "סייקו רקורדס".
ביוגרפיה.
טומלינסון נולד בדונקסטר, דרום יורקשייר, לג'והאנה פולסטון וטרוי אוסטין, אשר נפרדו כשהוא היה תינוק ולואי ואביו הביולוגי לא שמרו על קשר. לאחר מכן לואי לקח את שם משפחתו של האב החורג שלו, מארק טומלינסון. אימו נפטרה לאחר מאבק בלוקמיה, בדצמבר 2016.
בבית הספר התיכון הופיע טומלינסון במספר מחזות זמר בבית הספר שבו למד, Hall Cross School. בהיותו נער הוא עבד בבית קולנוע ובאצטדיון הכדורגל של דונקסטר רוברס בתור מלצר בסוויטות האירוח. טומלינסון הודה שהוא לא מימש את עצמו מבחינה אקדמית בבית הספר אבל הוא נהנה לבלות עם חבריו ולהיות מעורב במחזות הזמר בבית הספר. טומלינסון גילם את דמותו של דני זוקו במחזמר "גריז" בהפקת בית הספר, וסיפר שהדבר נתן לו מוטיבציה להיבחן לריאליטי השירה "אקס פקטור".
קריירה.
קריירת משחק ואקס פקטור.
טומלינסון, ביחד עם שתי אחיותיו, שיחק בסדרה "Fat Friends". לאחר מכן הוא למד בבית ספר למשחק בבארנסלי. הוא שיחק בסרט הטלוויזיה "If I Had You" של ITV ובסדרה "Waterloo Road" של BBC.
ב-2010, טומלינסון נבחן לעונה השביעית של ריאליטי השירה אקס פקטור בריטניה. אבל לא הצליח להתקבל לקטגוריית הבנים בתחרות. לאחר הצעה של השופטת האורחת ניקול שרזינגר, לואי צורף ללהקה ביחד עם 4 בנים נוספים שגם הודחו מהתחרות, מפני שהשופטים הרגישו שהם טובים מדי בשביל להיות מודחים מהתחרות. לואי טומלינסון, הארי סטיילס, ליאם פיין, נייל הורן וזאין מאליק חוברו ללהקת בנים ובכך נכנסו לקטגוריית הלהקות והמשיכו בתחרות. הארי סטיילס המציא את השם "וואן דיירקשן".
וואן דיירקשן סיימה את התוכנית במקום השלישי, וזמן קצר לאחר מכן סיימון קאוול החתים את הלהקה בחוזה הקלטות בשווי 2 מיליון לירה שטרלינג בסייקו מיוזיק.
ב-17 ביולי 2018, הוכרז שטומלינסון יהיה שופט לצד רובי ויליאמס, איידה פילד וסיימון קאוול בעונה ה-15 של אקס פקטור הבריטי. טומלינסון היה המנטור של קטגוריית הבנים, ובחר את המתמודדים דלטון האריס, ארמסטרונג מרטינס, ברנדן מוריי ואנטוני ראסל להופיע בשלב ההופעות החיות. בגמר התוכנית, דלטון האריס זכה במקום הראשון ובכך טומלינסון הפך לשופט הראשון בתוכנית שהתחרה בה בעבר וניצח בתור מנטור.
וואן דיירקשן.
בעקבות ההצלחה הבינלאומית של וואן דיירקשן, שני אלבומי הסטודיו הראשונים של הלהקה, Up All Night שיצא ב-2011 ו-Take Me Home שיצא ב-2012, שברו מספר שיאי מכירות, הגיעו לראשי המצעדים ויצרו להיטים כמו "What Makes You Beautiful" ו- "Live While We're Young".
הפסקה זמנית של וואן דיירקשן וקריירת סולו.
ב-2015 טומלינסון שפט בריאליטי השירה אקס פקטור בתור שופט אורח לצד סיימון קאוול. טומלינסון הביע עניין להיות שופט קבוע באקס פקטור במהלך ההפסקה של וואן דיירקשן.
וואן דיירקשן תכננה לצאת להפסקה במרץ 2016 על מנת לאפשר לחברי הלהקה לעבוד על פרויקטים בנפרד. במהלך ההפסקה, טומלינסון מתכנן להמשיך לכתוב שירים ביחד עם חבר הלהקה ליאם פיין. הוא גם עסוק בהדרכה והנהלה של להקת הבנות שהוא הרכיב.
ב-10 בדצמבר 2016, טומלינסון והדי ג'יי האמריקאי סטיב איוקי הוציאו את הסינגל "Just Hold On" בשיתוף פעולה. באותו היום, טומלינסון ואיוקי הופיעו את השיר בהופעה חיה בפעם הראשונה בגמר אקס פקטור הבריטי. טומלינסון הקדיש את השיר ואת הופעתו לאימו המנוחה. ביולי 2017, טומלינסון הוציא את הסינגל "Back to You" בשיתוף פעולה עם ביבי רקסה ו-Digital Farm Animals. לאחר מכן הוכרז שטומלינסון חתם על חוזה הקלטות עם אפיק רקורדס.
ב-21 בפברואר 2019, פורסם כי טומלינסון חתם על חוזה הקלטות עם אריסטה רקורדס. ב-27 בפברואר, טומלינסון הודיע ברשתות החברתיות שהסינגל שלו, "Two of Us", יצא ב-7 במרץ 2019.
לואי הוציא את האלבום הראשון שלו: "WALLS" ב-31 בינואר 2020. ביולי 2020 הודיע טומלינסון כי הוא עוזב את חברת התקליטים סייקו מיוזיק בה היה מיוצג מאז שנת 2011.
כדורגל.
טומלינסון השתתף במשחק צדקה באצטדיון קיפמאוט בעיר הולדתו, דונקסטר על מנת לגייס כסף לעמותה Bluebell Wood Charity והוא קיבל הצעה ממועדון הכדורגל המקצועי דונקסטר רוברס להצטרף למועדון על תנאים ללא חוזה לאחר שהרשים את המועדון ביכולותיו בזמן המשחק. העסקה הותאמה ללוח הזמנים של טומלינסון והוא שיחק רק במשחקים מתואמים מראש על מנת לא להפריע לקריירת המוזיקה שלו. הוא קיבל את מספר הקבוצה 28 לעונה בין השנים 2013–2014. טומלינסון התרגש להיות בקבוצה וסיפר כי הוא היה מעריץ כדורגל מגיל צעיר והוא נהג ללכת לצפות במשחקים באצטדיון הקבוצה בדונקסטר כשהיה ילד.
ב-8 בספטמבר 2013, טומלינסון שיחק בקבוצה של מועדון הכדורגל סלטיק במשחק צדקה לכבוד סטיליאן פטרוב. במהלך המשחק נפצע טומלינסון לאחר שתוקל על ידי החלוץ האנגלי גבי אגבונלאהור והוחלף מיד לאחר מכן. בעקבות זאת ספג אגבונלאהור נאצות ממעריצי וואן דיירקשן בחשבון הטוויטר שלו ולכן הוא התנצל בפני טומלינסון. ב-26 במאי 2016 טומלינסון השתתף במשחק הצדקה של חברו ללהקה נייל הורן באצטדיון קינג פאוור.
ב-7 בספטמבר 2014, טומלינסון חזר לסלטיק פארק על מנת להשתתף במשחק הצדקה "MAESTRIO Charity Match" לאחר שגויס לשחק בקבוצה שהרכיב ריו פרדיננד נגד הקבוצה שהרכיב פול מקסטיי. במשחק היה קהל של 25,000 אנשים עם הכנסות שנתרמו ליוניס"ף, War Child, Celtic Foundation ו-Rio Ferdinand Foundation.
פילנתרופיה.
בזמן היותו בוואן דיירקשן הלהקה גייסה כספים רבים לצדקה, טומלינסון בעצמו היה מעורב גם בפעילות צדקה מחוץ ללהקה. טומלינסון, ביחד עם חברו ללהקה ליאם פיין, אירח נשף צדקה לכבוד Believe in Magic, ארגון התומך בילדים שהם חולים סופניים. טומלינסון ופיין נכנסו לקרב הצעות שבסופו טומלינסון תרם 10,000 לירה שטרלינג לצדקה כדי שיצבעו את הפנים של פיין. טומלינסון תרם 2 מיליון לירה שטרלינג לארגון Believe in Magic, ביחד, הוא ופיין תרמו מעל 5 מילון לירה שטרלינג לארגון. חברי הלהקה האחרים, הארי סטיילס ונייל הורן לא יכלו להגיע לאירוע, אבל הם גם תרמו פריטים שנמכרו במכירה הפומבית של הארגון.
טומלינסון מעורב בפעילויות צדקה כבר מספר שנים. הוא מעורב לחלוטין בפעילויות של העמותה Bluebell Wood Children's Hospice והוא אחד מהתומכים שלה. טומלינסון נוטה להשתמש ברשתות החברתיות על מנת להעלות את המודעות והתמיכה בפעילות הצדקה שלו. לכבוד יום הולדתו ה-23, מעריצי להקת וואן דיירקשן גייסו כספים רבים ל- Bluebell Wood Children's Hospice. טומלינסון וכמה מבני משפחתו פנו לרשתות החברתיות על מנת לפרסם את העמותה Niamh's Next Step. מספר העוקבים בחשבון הטוויטר של העמותה עלה וכך גם המודעות למטרה של העמותה. במהלך ההפסקה של וואן דיירקשן, טומלינסון רוצה להמשיך בתרומותיו לצדקה בזמנו הפנוי.
באפריל 2016 טומלינסון הכריז שהוא ישחק כדורגל באירוע הצדקה Soccer Aid, אשר מגייס כסף לארגון יוניס"ף. הוא שיחק עם הנבחרת האנגלית לצד רובי ויליאמס, אולי מארס, פאדי מקגונס, ג'ק וויטהאל וסלבריטאים נוספים ב-5 ביוני 2016. טומלינסון שיחק נגד חברו ללהקה נייל הורן, ששיחק בקבוצה הנגדית שייצגה את שאר מדינות העולם.
חיים אישיים.
הוריו של טומלינסון, טרוי אוסטין וג'והאנה פולסטון, נפרדו כשהוא היה פעוט. טומלינסון לא שמר על קשר עם אביו. יש לו ארבע אחיות למחצה מהנישואים השניים של אמו למארק טומלינסון: שרלוט "לוטי", פליסיטי "פיזי", והתאומות הזהות דייזי ופיבי. מארק וג'והאנה התגרשו בזמן שטומלינסון התחרה באקס פקטור. לטומלינסון יש אחות למחצה נוספת מהנישואים השניים של אביו. באוקטובר 2013 הוכרז שאמו ג'והאנה מצפה לתאומים עם ארוסה, דניאל דיקין. ב-12 בפברואר 2014, אימו ילדה תאומים לא זהים. ג'והאנה נישאה לדיקין ב-20 ביולי 2014. ב-7 בדצמבר 2016, אמו נפטרה בגיל 43, לאחר שנלחמה בלוקמיה במשך יותר משנה.
ביולי 2015 דווח שטומלינסון מצפה לתינוק מבריאנה ג'נגווירת'. בנם נולד ב-21 בינואר 2016.
ב-4 במרץ 2017, טומלינסון נעצר לאחר שתקף צלם פפראצי בשדה התעופה בלוס אנג'לס. לאחר מכן שוחרר בערבות של כ-20,000 דולר. הוא התייצב בבית המשפט ב-29 במרץ.
טומלינסון תומך במפלגת הלייבור.